
COMUNICÂT STAMPE
LANGUAGES MEET SPORT: IL PROGRAM

PLUI DI 500 STUDENTS SI CONFRONTIN A UDIN SU LENGHIS E SPORT

  Udin, ai 17 di Otubar 2012 -  Il festival “Languages meet sport” – inmaneât de Leader Comunicare Interculture cu la colaborazion de ARLeF – si davuelzarà lì dal centri Culturâl des Graciis di vie Pracchiuso a Udin di vinars ai 19 a sabide ai 20 di Otubar e al ospitarà impuartantis societâts di balon leadis al teritori, tant che l’Udinês e l’Arsenal, i  cicliscj bascs de Fundacion Euskadi, i rapresentants dal svol libar in Sudtirôl e tancj altris sportîfs frisons, irlandês, galês e slovens.

Vierte aes scuelis, universitâts, club sportîfs e associazions culturâls la manifestazion e viôt la partecipazion di passe cinccent students des scuelis superiôrs di Udin.

Il program, struturât in sezions plenariis, presentazions e laboratoriis, al proviôt ancje cuatri workshops dulà che i partecipants a podaran provâ il miscliç di lenghis, moviment e sport inte iniziative ispirade ae Haka Dance Maori; cognossi il spirit pluirilengâl de Arsenal Song – cjançon plurilengâl realizade de Arsenal Double Club in ocasion dai Zûcs Olimpics –; gjoldi de sperimentazion rap par inglês e furlan (cun DJ Tubet). 

Il festival al tacarà in maniere uficiâl vinars ai 19 di Otubar cui salûts dai sorestants tes cuatri lenghis de regjon – talian, furlan, sloven e todesc - par jentrâ daurman intal vîf cu la sezion “Lis lenghis e il balon”, dulà che al intervignarà il president de Udinês Franco Soldati, fevelant de Udinês tant che scuadre europeane che e interprete lenghe e culture dal teritori. Daspò di lui Martha Stoker, vice presidente de Union federâl des nazionalitâts europeanis e assessore de Regjon Autonome dal Trentin-Sudtirôl/Alto Adige e contarà de esperience di Europeada, torneu di balon des Lenghis Minoritaris Europeanis, e Samir Singh dal Arsenal Double Club, ecezional model par imparâ lis lenghis cul balon.

Inte sezion “Diviersitât linguistiche e Sport”, l’alenadôr de Leonorso Rugby Udin Michael Dwyer e l’assessôr Elio De Anna, a contaran dal spirt di chest sport par 

mieç de Haka Dance Maori, daspò si varà la tant spietade testemoneance dai rapresentants de fondazion ciclistiche Euskadi, une scuadre fate dome di coridôrs bascs, che a àn part a grandis corsis tant che il Tour de France e la Vuelta.

Il festival al viodarà ancje la presince de senadore Tamara Blažina che e mostrarà i plui interessants progjets de Europe che a prudelin il dialic jenfri lenghis e culturis par mieç dal sport.

La zornade di sabide ai 20 e sarà vierte da “Il câs de lenghe furlane – Struments e azions pe socializazion de identitât” presentât di William Cisilino, diretôr de ARLeF – Agjenzie Regjonâl pe Lenghe Furlane, e daspò di lui si scoltaran i intervents di Martin Maver, ZSŠDI Union de Associazions Sportivis Slovenis, che al fevelarà di “Cori, saltâ e tirâ: là di nô si fas ancje par sloven”; Meirion Prys Jones dal Network par Promovi la Diviersitât Linguistiche e Peter Birch de Comission Europeane che al fevelarà dal program Life Long Learning par prudelâ lis lenghis regjonâls e minoritariis.

